„…Kad me budete videli na treningu, onda ćete sami reći.“ piše izvesni Milutin Petrović u svojoj sportskoj biografiji koju dostavlja fudbalskom klubu Bačka iz Subotice, kao preporuku.

Trener iz Čehoslovačke nudi svoje stručno znanje trenera, nakon karijere u praškoj Sparti, Slaviji, poljskoj Wisli, zagrebačkom HAŠK-u…

Stara Bačkina arhiva otkriva i neke potpuno zaboravljene činjenice. Recimo to, da je jedan drugi fudbalski klub iz Subotice osvajač zlatnog pehara Jugoslovenskog nogometnog saveza, što je bila preteča budućeg nacionalnog Kupa. O tome će još biti reči.

Bilo je to još onih dana kada je Bačka pripadala gornjem „domu“ jugoslovenskog fudbala, kada su na „somborskoj kapiji“ gostovali najjači domaći timovi kao BSK, Hajduk, Konkordija, HAŠK… a Bačkisti igrali međunarodne susrete i one domaće, što je značilo – od Ljubljane do Skoplja.

Klupska arhiva nastala tih 20-ih i 30-ih godina, danas predstavlja dragocenu riznicu informacija, ne samo za Bačku već i ostale subotičke i jugoslovenske klubove. Rat i godine nakon njega, kada su svi stari klubovi rasformirani, nisu ostavili gotovo ništa ili vrlo malo onoga što bi bilo od koristi istraživačima predratnog sporta i fudbala. One koji pokušavaju da osvetle jedno vreme koje je trebalo da bude zaboravljeno, ova građa čeka u Istorijskom arhivu Subotice, da bude otkrivena.

Izložba dela sačuvane arhive – Noć muzeja, maj 2016.

--- reklama ---

--- reklama ---